Návrh NARIADENIE EURÓPSKEHO PARLAMENTU A RADY ktorým sa mení a dopĺňa nariadenie Rady (ES) č. 1100/2007, ktorým sa ustanovujú opatrenia na obnovu populácie úhora európskeho /* COM/2012/0413 final - 2012/0201 (COD) */





DÔVODOVÁ SPRÁVA 1. KONTEXT NÁVRHU V Zmluve o fungovaní Európskej únie (ZFEÚ) sa rozlišuje medzi právomocami prijímať všeobecne záväzné nelegislatívne akty, ktorými sa dopĺňajú alebo menia a dopĺňajú určité nepodstatné prvky legislatívneho aktu, delegovanými na Komisiu, ako sa stanovuje v článku 290 ods. 1 ZFEÚ (delegované akty), a právomocami prijímať jednotné podmienky vykonávania právne záväzných aktov Únie, zverenými Komisii, ako sa stanovuje v článku 291 ods. 2 ZFEÚ (vykonávacie akty). Komisia vydala v súvislosti s prijatím nariadenia (EÚ) č. 182/2011 toto stanovisko: „Komisia preskúma všetky platné legislatívne akty, ktoré neboli pred nadobudnutím platnosti Lisabonskej zmluvy prispôsobené regulačnému postupu s kontrolou, s cieľom zhodnotiť, či tieto nástroje treba prispôsobiť režimu delegovaných aktov stanovenému v článku 290 Zmluvy o fungovaní Európskej únie. Komisia predloží príslušné návrhy čo najskôr, a to najneskôr v lehotách uvedených v orientačnom harmonograme priloženom k tomuto vyhláseniu[1].“ V tejto súvislosti treba nariadenie (ES) č. 1100/2007 zosúladiť s novými pravidlami ZFEÚ. Právomoci, ktoré sú v súčasnosti udelené Komisii na základe uvedeného nariadenia, by sa mali rozdeliť na delegované a vykonávacie právomoci. Komisia by preto mala byť splnomocnená prijímať delegované akty s cieľom prijímať opatrenia na riešenie značného poklesu priemerných trhových cien úhorov na zarybňovanie v porovnaní s úhormi používanými na iné účely. Komisia by mala byť takisto splnomocnená prijímať vykonávacie akty týkajúce sa schvaľovanie plánov riadenia rybolovu úhora. Ktoré uskutočňuje na základe technických a vedeckých údajov. Článkom 9 ods. 3 sa stanovuje, že Rada prijíma alternatívne opatrenia na dosiahnutie cieľovej miery úniku. V súčasnom znení sa preto Rade udeľuje právomoc zmeniť a doplniť tento nepodstatný prvok nariadenia. Takýto rozhodovací postup už viac nie je na základe ZFEÚ možný a uvedené ustanovenie by sa malo vypustiť. Článok 1 ods. 2 nariadenia je zastaraný, keďže bolo rozhodnutím Komisie 2008/292/ES zo 4. apríla 2008[2] stanovené, že Čierne more a riečne systémy s ním spojené nepredstavujú prirodzený biotop úhora európskeho na účely uvedeného nariadenia. Uvedené ustanovenie by sa preto malo vypustiť. Okrem toho je zastaraný článok 3, keďže sa rozhodnutím Komisie 2009/310/ES z 2. apríla 2009[3] schválili žiadosti o oslobodenie od povinnosti vypracovať plán riadenia rybolovu úhora, ktoré predložili Cyprus, Malta, Rakúsko, Rumunsko a Slovensko. Neexistujú žiadne nevybavené žiadosti o oslobodenie od uvedenej povinnosti. Uvedené ustanovenie by sa preto malo vypustiť. 2. VÝSLEDKY KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU Konzultácie so zainteresovanými stranami ani posúdenia vplyvu neboli potrebné. 3. PRÁVNE PRVKY NÁVRHU · Zhrnutie navrhovaného opatrenia Hlavným právnym opatrením je určiť právomoci udelené Komisii v nariadení Rady (ES) č. 1100/2007 a klasifikovať ich ako delegované alebo vykonávacie právomoci. · Právny základ Článok 43 ods. 2 Zmluvy o fungovaní Európskej únie. · Zásada subsidiarity Návrh patrí do výlučnej právomoci Európskej únie. · Zásada proporcionality Týmto návrhom sa menia a dopĺňajú opatrenia, ktoré už existujú v nariadení (ES) č. 1100/2007, preto nevzniká žiadna obava v súvislosti so zásadou proporcionality. · Výber nástroja Navrhovaný nástroj: nariadenie Európskeho parlamentu a Rady. Iné prostriedky by neboli primerané z tohto dôvodu: nariadenie sa musí meniť a dopĺňať nariadením. 4. VPLYV NA ROZPOČET Týmto opatrením Únii nevznikajú žiadne dodatočné výdavky. 2012/0201 (COD) Návrh NARIADENIE EURÓPSKEHO PARLAMENTU A RADY ktorým sa mení a dopĺňa nariadenie Rady (ES) č. 1100/2007, ktorým sa ustanovujú opatrenia na obnovu populácie úhora európskeho EURÓPSKY PARLAMENT A RADA EURÓPSKEJ ÚNIE, so zreteľom na Zmluvu o fungovaní Európskej únie, a najmä na jej článok 43 ods. 2, so zreteľom na návrh Európskej komisie, so zreteľom na stanovisko Európskeho hospodárskeho a sociálneho výboru, po postúpení návrhu legislatívneho aktu národným parlamentom, konajúc v súlade s riadnym legislatívnym postupom, keďže: (1) Nariadením Rady (ES) č. 1100/2007[4] sa Komisii udeľujú právomoci na účely vykonávania niektorých jeho ustanovení. (2) V dôsledku nadobudnutia platnosti Lisabonskej zmluvy je potrebné právomoci, ktoré boli Komisii udelené nariadením (ES) č. 1100/2007, zosúladiť s článkami 290 a 291 Zmluvy o fungovaní Európskej únie. (3) S cieľom uplatňovať určité ustanovenia nariadenia (ES) č. 1100/2007 by sa Komisii mala udeliť právomoc prijímať akty v súlade s článkom 290 Zmluvy o fungovaní Európskej únie, pokiaľ ide o prijímanie opatrení na riešenie výrazného poklesu priemerných trhových cien úhora využívaného na zarybňovanie v porovnaní s úhormi používanými na iné účely. (4) Je osobitne dôležité, aby Komisia počas svojich prípravných prác na prijatí delegovaných aktov uskutočnila náležité konzultácie, a to aj na expertnej úrovni. (5) Pri príprave a vypracúvaní delegovaných aktov by Komisia mala zaistiť súbežné, včasné a vhodne riešené predkladanie príslušných dokumentov Európskemu parlamentu a Rade. (6) S cieľom zaistiť jednotné podmienky vykonávania ustanovení nariadenia (ES) č. 1100/2007 týkajúcich sa schvaľovania plánov riadenia rybolovu úhora Komisiou na základe technických a vedeckých údajov by sa Komisii mali udeliť vykonávacie právomoci. Uvedené právomoci by sa mali vykonávať v súlade s nariadením Európskeho parlamentu a Rady (EÚ) č. 182/2011 zo 16. februára 2011, ktorým sa ustanovujú pravidlá a všeobecné zásady mechanizmu, na základe ktorého členské štáty kontrolujú vykonávanie vykonávacích právomocí Komisie[5]. (7) Keďže niektoré členské štáty odoslali príslušné informácie neskoro, Komisia nebude môcť predložiť Európskemu parlamentu a Rade správu o opatreniach zarybňovania vrátane vývoja trhových cien k 1. júlu 2011. Lehota pre túto správu by sa preto mala predĺžiť do 31. decembra 2012. (8) Nariadením o právomoci prijímať alternatívne opatrenia na dosiahnutie cieľovej miery úniku v jeho súčasnom znení sa udeľuje táto právomoc zmeniť a doplniť tento nepodstatný prvok nariadenia Rady. Keďže takýto rozhodovací postup už viac nie je na základe ZFEÚ možný, malo by sa dotknuté ustanovenie vypustiť. (9) Rozhodnutím Komisie 2008/292/ES zo 4. apríla 2008[6] bolo stanovené, že Čierne more a riečne systémy s ním spojené nepredstavujú prirodzený biotop úhora európskeho na účely uvedeného nariadenia. Článok 1 ods. 2 uvedeného nariadenia je preto zastaraný a mal by sa vypustiť. (10) Rozhodnutím Komisie 2009/310/ES z 2. apríla 2009[7] sa schválili žiadosti o oslobodenie od povinnosti vypracovať plán riadenia rybolovu úhora, ktoré predložili Cyprus, Malta, Rakúsko, Rumunsko a Slovensko. Neexistujú žiadne nevybavené žiadosti o oslobodenie od uvedenej povinnosti. Článok 3 uvedeného nariadenia je preto zastaraný a mal by sa vypustiť. (11) Nariadenie (ES) č. 1100/2007 by sa preto malo zodpovedajúcim spôsobom zmeniť a doplniť, PRIJALI TOTO NARIADENIE: Článok 1 Nariadenie (ES) č. 1100/2007 sa mení a dopĺňa takto: (1) V článku 1 sa vypúšťa odsek 2. (2) Článok 3 sa vypúšťa. (3) V článku 5 sa odsek 1 nahrádza takto: „1. Plány riadenia rybolovu úhora schvaľuje Komisia prostredníctvom vykonávacích aktov prijatých v súlade s postupom preskúmania uvedeným v článku 12b ods. 2.“ (4) V článku 7 sa odseky 6 a 7 nahrádzajú takto: „6. V prípade značného poklesu priemerných trhových cien úhorov na zarybňovanie v porovnaní s úhormi používanými na iné účely informujú dotknuté členské štáty Komisiu. Na riešenie situácie môže Komisia prostredníctvom delegovaných aktov prijatých v súlade s článkom 12a dočasne znížiť percentá úhorov na zarybňovanie uvedené v odseku 2. 7. Komisia predloží najneskôr 31. decembra 2012 Európskemu parlamentu a Rade správu a vyhodnotí opatrenia zarybňovania vrátane vývoja trhových cien.“ (5) V článku 9 sa vypúšťa odsek 3. (6) Vkladajú sa tieto odseky 12a a 12b: „Článok 12a Vykonávanie delegovania právomoci 1. Právomoc prijímať delegované akty sa Komisii udeľuje za podmienok stanovených v tomto článku. 2. Delegovanie právomoci uvedené v článku 7 ods. 6 sa udeľuje na dobu neurčitú. 3. Delegovanie právomoci uvedené v článku 7 ods. 6 môže Európsky parlament alebo Rada kedykoľvek odvolať. Rozhodnutím o odvolaní sa ukončuje delegovanie právomoci v ňom uvedenej. Rozhodnutie nadobúda účinnosť dňom nasledujúcim po jeho uverejnení v Úradnom vestníku Európskej únie alebo k neskoršiemu dátumu, ktorý je v ňom určený. Nie je ním dotknutá platnosť delegovaných aktov, ktoré už nadobudli účinnosť. 4. Komisia oznamuje delegovaný akt Európskemu parlamentu a Rade súčasne, a to hneď po jeho prijatí. 5. Delegovaný akt prijatý podľa článku 7 ods. 6 nadobudne účinnosť, len ak Európsky parlament ani Rada voči nemu nevzniesli námietku v lehote 2 mesiacov odo dňa oznámenia uvedeného aktu Európskemu parlamentu a Rade alebo ak pred uplynutím uvedenej lehoty Európsky parlament aj Rada informovali Komisiu o svojom rozhodnutí nevzniesť námietku. Na podnet Európskeho parlamentu alebo Rady sa táto lehota predĺži o 2 mesiace. Článok 12b Postup výboru 1. Komisii pomáha Výbor pre rybolov a akvakultúru zriadený článkom 30 nariadenia (ES) č. 2371/2002. Uvedený výbor je výborom v zmysle nariadenia (EÚ) č. 182/2011. 2. Ak sa odkazuje na tento odsek, uplatňuje sa článok 5 nariadenia (EÚ) č. 182/2011.“ Článok 2 Toto nariadenie nadobúda účinnosť 20. dňom po jeho uverejnení v Úradnom vestníku Európskej únie. Toto nariadenie je záväzné v celom rozsahu a priamo uplatniteľné vo všetkých členských štátoch. V Bruseli Za Európsky parlament Za Radu predseda predseda [1] Ú. v. EÚ L 55, 28.2.2011, s. 19. [2] Ú. v. EÚ L 98, 10.4.2008, s. 14. [3] Ú. v. EÚ L 91, 3.4.2009, s. 23. [4] Ú. v. EÚ L 248, 22.9.2007, s. 17. [5] Ú. v. EÚ L 55, 28.2.2011, s. 13. [6] Ú. v. EÚ L 98, 10.4.2008, s. 14. [7] Ú. v. EÚ L 91, 3.4.2009, s. 23.